‘Nog ŉ Esidimeni-tragedie op pad’Foto: Pixabay.com Die DA het gewaarsku dat die heil van duisende psigiatriese en ander pasiënte in 160 NRO’s onseker is ná die Gautengse departement van gesondheid geld onttrek het oor “onredelike kennisgewing om streng nuwe lisensievoorwaardes” na te kom. Jack Bloom, DA-woordvoerder oor gesondheid in Gauteng, het gesê hy weet van minstens drie NRO’s wat pasiënte moes wegwys. “Personeel van die NRO’s werk sonder vergoeding en sommiges sukkel om inwoners van kos te voorsien. Behoeftige kinders, wesies en mense wat ernstig getraumatiseer is, ly almal hieronder,” het Bloom gesê. Volgens Bloom het een NRO die departement verlede week hof toe gesleep en sy saak gewen. Die departement moes toe die R3 400 per pasiënt per maand betaal. Volgens Bloom oorweeg nog NRO’s regstappe. “Ná die verslag van die ombudsman van gesondheid oor die dood van pasiënte van Esidimeni is daar bykomende vereistes bygevoeg vir die lisensiëring van NRO’s,” het Bloom verduidelik. Dit sluit sonering- en hersoneringsertifikate in, wat glo maande kan neem om uitgereik te word. Volgens Bloom is die departement onredelik om nie vir die NRO’s genoegsame tyd te gee om aan die nuwe vereistes te voldoen nie. “Die weerhouding van geld aan NRO’s veroorsaak ŉ krisis wat tot nog ŉ Esidimeni kan lei.”